b'\n_START_ARTICLE_\nVerslininkas\n_START_PARAGRAPH_\nVerslininkas (nuo \xc5\xbeod\xc5\xbeio verstis)\xc2\xa0\xe2\x80\x93 fizinis asmuo, u\xc5\xbesiimantis verslu ir veikiantis savaranki\xc5\xa1kai, savo rizika, savo vardu ir savo s\xc4\x85skaita._NEWLINE_Sovietme\xc4\x8diu perpardavimu u\xc5\xbesiimantys verslininkai (niekinam\xc4\x85ja prasme) buvo vadinami spekuliantais, tokia veikla buvo draud\xc5\xbeiama \xc4\xafstatymais._NEWLINE_Verslininko profesijai \xc4\xafgyti n\xc4\x97ra b\xc5\xabtinas specialus ar valstyb\xc4\x97s reguliuojamas i\xc5\xa1silavinimas. Laisvosios rinkos valstyb\xc4\x97se verslininkai, j\xc5\xb3 veikla ir j\xc5\xb3 \xc4\xafmoni\xc5\xb3 skai\xc4\x8dius liudija apie verslo s\xc4\x85lygas konkre\xc4\x8diomis aplinkyb\xc4\x97mis. Socialistinio bloko valstyb\xc4\x97se verslo veikla yra ribojama, socialin\xc4\x97s rinkos arba laisvosios rinkos valstyb\xc4\x97se verslininkai yra ugdomi bei skatinami nuo pat mokyklos (d\xc4\x97stomi ekonomikos, verslo vadybos pagrindai)._NEWLINE_Verslininko profesij\xc4\x85 bei veikl\xc4\x85 renkasi asmenys, kurie nori veikti nepriklausomai, b\xc5\xabti patys sau darbdaviais. Tai, \xc5\xbeinoma, susij\xc4\x99 su didesne rizika ne bet kokio darbo at\xc5\xbevilgiu, dirbant kokioje nors organizacijoje. Verslininko veiklos rezultatai priklauso nuo jo verslumo, geb\xc4\x97jimo sujungti rinkos paklaus\xc4\x85 ir pasi\xc5\xabl\xc4\x85. \xc5\xa0i \xc5\xbemogi\xc5\xa1kojo kapitalo panaudojimo ir savirealizacijos forma i\xc5\xa1 esm\xc4\x97s priklauso tik nuo paties asmens ir jo asmenin\xc4\x97s iniciatyvos.\n_START_SECTION_\nRengimas\n_START_PARAGRAPH_\nVerslininkai n\xc4\x97ra ruo\xc5\xa1iami universitetuose, nors bet kurioje auk\xc5\xa1tojoje mokykloje galima gauti ger\xc4\x85 i\xc5\xa1silavinim\xc4\x85, galint\xc4\xaf tapti neblogais pamatais verslo veikloje\xc2\xa0\xe2\x80\x93 studijuojant vadyb\xc4\x85, verslo administravim\xc4\x85, ekonomik\xc4\x85, finansus, buhalterij\xc4\x85, verslo teis\xc4\x99, verslo ir organizacin\xc4\x99 psichologij\xc4\x85._NEWLINE_Verslininko profesija be to yra valstyb\xc4\x97s nereguliuojama profesija, kurios praktikavimas nesietinas su privaloma kvalifikacija, kuri\xc4\x85 prie\xc5\xa1 pradedant veikl\xc4\x85 turi teis\xc4\x99 tikrinti valstyb\xc4\x97, tod\xc4\x97l n\xc4\x97ra vie\xc5\xa1ojo intereso d\xc4\x97l kvalifikacini\xc5\xb3 reikalavim\xc5\xb3 (kaip tai yra, pvz., gydytoj\xc5\xb3, teis\xc4\x97j\xc5\xb3 atveju). Verslininko (kaip ir bet kurio kit asmens) tinkamum\xc4\x85 u\xc5\xbesiimti verslu patikrina pati rinka: asmuo bankrutuoja, i\xc5\xa1silaiko tam pa\xc4\x8diame lygyje arba s\xc4\x97kmingai ple\xc4\x8dia savo veikl\xc4\x85._NEWLINE_Verslininkas turi gerai i\xc5\xa1manyti (neb\xc5\xabtinai laisvosios) rinkos d\xc4\x97snius ir pagal juos veikti; geb\xc4\x97ti atrasti, (\xc4\xaf)vertinti pasi\xc5\xabl\xc4\x85 ir paklaus\xc4\x85 bei sujungti poreiki\xc5\xb3 turin\xc4\x8dius ir juos tenkinan\xc4\x8dius subjektus._NEWLINE_Pa\xc5\xbeym\xc4\x97tina yra tai, kad asmenin\xc4\x97 iniciatyva, praktiniai geb\xc4\x97jimai, asmenyb\xc4\x97s charakteristika ir asmenin\xc4\x97s savyb\xc4\x97s vaidina esmin\xc4\xaf vaidmen\xc4\xaf: galima b\xc5\xabti \xc4\xafgijus net ir ekonomikos daktaro laipsn\xc4\xaf, bet d\xc4\x97l konservatyvi\xc5\xb3 pa\xc5\xbei\xc5\xabr\xc5\xb3, rizikos baim\xc4\x97s ir nerimo d\xc4\x97l ateities ne kiekvienas ry\xc5\xbetasi u\xc5\xbesiimti verslu; tuo labiau ma\xc5\xbeesn\xc4\x97 dalis, prad\xc4\x97jusi versl\xc4\x85, netgi ir po keleto bandym\xc5\xb3 v\xc4\x97l ir v\xc4\x97l i\xc5\xa1 naujo ry\xc5\xbetasi verslauti.\n_START_SECTION_\n\xc5\xbdinios\n_START_PARAGRAPH_\nEkonomikos \xc5\xbeinios, verslo vadybos studijos, finans\xc5\xb3, mokes\xc4\x8di\xc5\xb3 i\xc5\xa1manymas verslininkui yra reikalingos kaip taip vadinamos \xe2\x80\x9etechnin\xc4\x97s \xc5\xbeinios\xe2\x80\x9c, kuri\xc5\xb3 tur\xc4\x97jimas labai praver\xc4\x8dia verslo veikloje, bet n\xc4\x97ra b\xc5\xabtinos \xc4\xafgyti betarpi\xc5\xa1kai ir asmeni\xc5\xa1kai: verslininkas gali pasisamdyti ger\xc4\x85 finansinink\xc4\x85, vadybinink\xc4\x85, mokes\xc4\x8di\xc5\xb3 patar\xc4\x97j\xc4\x85 ar teisinink\xc4\x85, bet u\xc5\xbetat niekas be paties verslininko nesuras jam jo rinkos, niekas u\xc5\xbe j\xc4\xaf nesuorganizuos tinkamo verslo proceso, kurio metu, naudojant turim\xc4\x85 kapital\xc4\x85, \xc4\xaf jo s\xc4\x85skait\xc4\x85 plaukt\xc5\xb3 pajamos kaip naudojamo kapitalo gr\xc4\x85\xc5\xbea.\n_START_SECTION_\nPradinis kapitalas\n_START_PARAGRAPH_\nVerslininko (pradinis ir kitoks) kapitalas pla\xc4\x8di\xc4\x85ja prasme apima ne tik materialines, finansines vertybes; tai taip pat yra vis\xc5\xb3 pirma jo geb\xc4\x97jimai (analizuoti, ie\xc5\xa1koti, organizuoti, logi\xc5\xa1kai m\xc4\x85styti, tiksliai skai\xc4\x8diuoti bei puikiai orientuotis), \xc5\xbeinios, informacija, dalykiniai bei kt. ry\xc5\xa1iai, patirtis bei kiti veiksniai._NEWLINE_Veiklos prad\xc5\xbeioje pradedan\xc4\x8diajam verslininkui paprastai padeda verslo angelai, kiti verslininkai, \xc4\xafvair\xc5\xabs konsultantai (ekspertai). Verslo prad\xc5\xbeia verslininkui rei\xc5\xa1kia ne k\xc4\x85 kita kaip mokymosi ir b\xc5\xabtinyb\xc4\x97s tobul\xc4\x97ti remiantis kit\xc5\xb3 ir savo patirtimi prad\xc5\xbei\xc4\x85.\n_START_SECTION_\nSerijinis verslininkas\n_START_PARAGRAPH_\nSerijinis verslininkas (angl. serial entrepreneur)\xc2\xa0\xe2\x80\x93 verslininkas, kuris per s\xc4\x85lyginai trump\xc4\x85 laik\xc4\x85 (pvz., kas 3\xc2\xa0m.) kuriantis naujas \xc4\xafmones, i\xc5\xa1pl\xc4\x97tojantis j\xc5\xb3 veikl\xc4\x85 per trump\xc4\x85 laik\xc4\x85 ir po to parduodantis. Jis verslu neu\xc5\xbesiima kaip pirminiu bei jam svarbiausiu dalyku; jam svarbu laiku pasirinkus id\xc4\x97j\xc4\x85, j\xc4\x85 \xc4\xafgyvendinti ir \xc4\xafkurti versl\xc4\x85. Verslo publicistikoje toks verslininkas yra prie\xc5\xa1pastatomas tradiciniams verslininkams, kurie nuo pat prad\xc5\xbeios iki pat savo gyvenimo pabaigos lieka viename arba keliuose savo versluose, su jais tampriai identifikuojasi, prie j\xc5\xb3 prisiri\xc5\xa1a ir be j\xc5\xb3 ne\xc4\xafsivaizduoja savo gyvenimo. U\xc5\xbeuot prad\xc4\x97j\xc4\x99 nuo technologijos pagrind\xc5\xb3 (\xe2\x80\x9eArgi ne puiki inovacija\xe2\x80\x9c?) arba klient\xc5\xb3 (\xe2\x80\x9eTur\xc4\x97t\xc5\xb3 b\xc5\xabti geresnis b\xc5\xabdas\xe2\x80\x9c), serijiniai verslininkai neretai pasirenka \xc5\xa1\xc5\xabk\xc4\xaf \xe2\x80\x9eA\xc5\xa1 \xc4\xafrodysiu, kad esu talentingas\xe2\x80\x9c.'